text: Sygdom og ferie aflyser Arrivas lokaltog på stribe
  15 juli 2017 kl. 10.34
  Lørdag var hele 10 af Arrivas lokaltog til og fra Esbjerg aflyst. Det skyldtes en uheldig kombination af sygdom og ferie hos det personale, der normalt indkaldes til afløsning, oplyser Arriva. Søndag morgen er der foreløbig ikke varslet flere aflysninger.
  Arriva blev lørdag ramt af en stribe aflysninger i togdriften. I alt blev 10 tog lørdag aflyst omkring Esbjerg på strækningerne til og fra Varde, Tønder og Ribe.
  Fredag var fire lokaltog i samme område aflyst sammen med to Arrivatog mellem Skjern og Struer.
  Alle 16 aflysninger er ifølge oplysningerne på Arrivas trafikinformation begrundet med "personaleforhold".
  Det dækker over, at Arriva har fået sygemeldinger fra loko-førere og ikke har kunnet skaffe afløsere ved at indkalde deres kolleger, som normalt, da de holder ferie.
  - Vi er sårbare i denne tid, hvor mange af vores lokomotivførere holder deres sommerferie - og derfor ikke med kort varsel kan tilkaldes som afløsere. Vi beklager meget situationen overfor de rejsende, der bliver ramt, siger kommunikationsmedarbejder Trine Gundorph hos Arriva til TV SYD.
  Arriva forsøger i et vist omfang at erstatte aflyste togafgange med busser, da det ikke volder de samme vanskeligheder at finde buschauffører, som tilfældet er med lokoførere.
  
  